НАЦРТ

ЗАКОН

О ХИДРОГРАФСКОЈ ДЕЛАТНОСТИ

Предмет уређења

Члан 1.

Овим законом се уређује начин и услови за обављање хидрографске делатности у циљу хидрографско-навигационог обезбеђења пловидбе на унутрашњим водним путевима, заштите људских живота и имовине на унутрашњим водним путевима, истраживања у сврху управљања ресурсима унутрашњих водних путева, као и заштите животне средине.

Значење појмова

Члан 2.

Поједини изрази употребљени у овом закону имају следеће значење:

1) *хидрографски премер* је премер који се врши ради утврђивања дубине воде, конфигурације и природе речног дна, времена и висине високих и ниских вода, утврђивање позиција топографских објеката и фиксних оријентира за потребе премера и пловидбе;

2) *пловидбена карта* је карта којом се приказује дубина воде, природа речног дна, узвишења, конфигурације и карактеристике обале, објекти безбедносне пловидбе, лучки објекти и слично, а која је намењена заповедницима и члановима посаде бродова унутрашње пловидбе;

3) *хидро-метео станица* је мерна станица на којој се врше континуирана мерења ради добијања података о водостају, температури и протицају воде, брзини, правцу и смеру ветра, температури ваздуха, висини таласа, видљивости, као и присуству количине падавина у одређеном периоду времена, на међународном водном путу;

4) *топографски премер* је снимање конфигурације површине земље (рељефа) и позиције природних објеката и објеката изграђених на њој.

Хидрографска делатност

Члан 3.

Хидрографска делатност обухвата хидрографско-топографске премере на унутрашњим водним путевима, прикупљање података из хидрографије, картографије, пловидбе, геологије речног дна, израду, издавање и одржавање пловидбених карата и публикација у складу са препорукама Међународне хидрографске организације (у даљем тексту: МХО).

Хидрографска делатност из става 1. овог члана је делатност од интереса за Републику Србију.

Пловидбене карте обавезно морају бити израђене у облику електронске пловидбене карте – ENC у складу са међународним Inland ECDIS стандардом, а могу се израђивати и као класичне пловидбене карте према картографским стандардима.

Члан 4.

Подаци добијени обављањем хидрографске делатности користе се за успостављање и одржавање Хидрографског информационог система.

Надлежност за вршење послова хидрографске делатности

Члан 5.

Послове у оквиру хидрографске делатности врши Дирекцијa за водне путеве која је образована као орган управе у саставу министарства надлежног за послове саобраћаја (у даљем тексту: министарство) у складу са законом којим се уређују пловидба и луке на унутрашњим водама.

Послови из става 1. овог члана обухватају:

1) хидрографско-топографске премере на унутрашњим водним путевима;

2) снимање објеката у речном кориту;

3) прикупљање и одржавање базе података из хидрографије, картографије и пловидбе, геологије речног дна;

4) вођење Централне базе хидрографских података;

5) израду, пројектовање, издавање и одржавање службених пловидбених карти и публикација у складу са стандардима и препорукама МХО;

6) чување оригинала премера;

7) издавање пловидбених карти и публикација;

8) прикупљање, обраду и размену хидрографских и пловидбених обавештења ради одржавања у ажурном стању службених пловидбених карти и публикација;

9) организовање мреже хидро-метео станица за прикупљање хидрографских и других података од значаја за пловидбу;

10) друге послови из области хидрографске делатности у складу са законом.

Услови које морају да испуне правна лица за вршење послова хидрографског премера на унутрашњим водним путевима

Члан 6.

Хидрографски премер на унутрашњим водним путевима, као и снимање објеката у речном кориту, за потребе Дирекције за водне путеве, као и других правних и физичких лица, могу да обављају и правна лица ако испуњавају услове у погледу:

1) техничке опреме и одговарајућих мерних уређаја за хидрографски премер и дубине;

2) одговарајућих материјалних и техничких средстава за обављање истраживања и извођења радова;

3) услова у односу на техничку заштиту и заштиту на раду, у складу са посебним прописима.

Поред услова из става 1. овог члана, правно лице мора да испуњава услов у погледу кадровског капацитета, односно да има најмање два запослена са високом стручном спремом или завршеним специјалистичким студијама из области географских и геодетских наука, као и најмање два лица са стеченим лиценцама за обављање хидрографских послова издатих од стране МХO или институција признатих од стране МХO.

Испуњеност услова из ст. 1. и 2. овог члана министарство утврђује решењем.

Решење из става 2. овог члана коначно је у управном поступку и против њега се може покренути спор пред Управним судом.

Подносилац захтева за издавање решења сноси трошкове плаћања републичке административне таксе.

Дирекција за водне путеве води евиденцију издатих решења из става 2. овог члана.

Министар надлежан за послове саобраћаја (у даљем тексту: министар) прописује услове у погледу техничке опреме и мерних уређаја за хидрографски премер и дубине, као и материјална и техничка средства за обављање истраживања и извођења радова, које морају да испуњавају правна лица.

Начин обављања послова у оквиру хидрографске делатности

Члан 7.

Правно лице из члана 6. овог закона, дужно је да послове у оквиру хидрографске делатности врши на начин и под условима прописанима овим законом и прописима донетим на основу овог закона, као и у складу са стандардима МХО-а и другим стандардима утврђенима међународним уговорима и споразумима који су потврђени од стране Републике Србије.

Члан 8.

Правно лице из члана 6. овог закона, дужно је да обавести Дирекцију за водне путеве о датуму почетка и обиму послова у оквиру хидрографске делатности које ће вршити, као и да достави по један примерак пројекта за извођење планираних послова у оквиру хидрографске делатности, а прикупљене податке да доставе у року од 30 дана од дана завршетка радова.

Члан 9.

Подаци које у обављању делатности из члана 5. овог закона прикупи и обради Дирекција за водне путеве представљају званичне хидрографске податке.

Подаци истраживања, као и прикупљени и обрађени подаци (хидрографски оригинали или хидрографски елаборати) од стране правних лица из члана 6. овог закона, сматраће се званичним хидрографским подацима када су прегледани и потврђени од стране Дирекције за водне путеве.

Дирекција за водне путеве чува и у потребном обиму објављује званичне хидрографске податке у пловидбеним картама и публикацијама.

На поступак потврђивања из става 2. овог члана примењују се одредбе Закона о управном поступку.

Обавезе правног лица које врши послове у оквиру хидрографске делатности на унутрашњим водним путевима

Члан 10.

Правно лице које врши послове у оквиру хидрографске делатности на унутрашњим водним путевима дужно је да пре њиховог предузимања достави податке о овим пословима надлежној лучкој капетанији која ће их без одлагања доставити Дирекцији за водне путеве.

Инвеститор на изградњи објекта или на извођењу грађевинских радова, односно багеровања на унутрашњим водним путевима или ималац одобрења за обављање лучке делатности, односно лучки концесионар, дужан је да хидрографски елаборат који је прегледан и потврђен у складу са чланом 9. став 2. овог закона, без одлагања достави Дирекцији за водне путеве након изградње или реконструкције или друге врсте радова на унутрашњим водним путевима, а пре издавања употребне дозволе у складу са законом којим се уређује планирање и изградња.

Лице из става 2. овог члана дужно је да достави Дирекцији за водне путеве податак о свакој промени која је настала након достављања података из ст. 1. и 2. овог члана без одлагања.

Лучки оператер који управља луком, односно терминалом луке или пристаништем, осим војног пристаништа, дужан је да најмање једном у пет година Дирекцији за водне путеве достави резултате хидрографског мерења на лучком подручју.

Изузетно од става 4. овог члана, достављање резултата хидрографског мерења надлежна лучка капетанија може да одредити у периодима који су краћи од пет година, ако је дубина подложна чешћој промени (замуљивање, таложење и друго), односно може да одреди и дужи период од пет година ако је дубина мање подложна променама, али не на период који је дужи од десет година.

Податке из ст. 1, 2, 3. и 4. овог члана у пловидбеним картама и публикацијама објављује Дирекција за водне путеве.

Обавеза употребе пловидбених карти

Члан 11.

Бродови унутрашње пловидбе уписани у домаћи уписник бродова унутрашње пловидбе морају да имају пловидбене карте издате од Дирекције за водне путеве.

Пловидбене карте из става 1. овог члана морају да буду ажуриране и објављене, у складу са стандардима и препорукама МХО, као и преузетим међународним обавезама.

Министар прописује начин издавања, одржавање и употребе пловидбених карата.

Ограничења у односу на располагање пловидбеним картама

Члан 12.

Забрањено је, без писаног одобрења Дирекције за водне путеве, скенирање и умножавање пловидбених карата, елабората и осталих докумената, као и њихова дистрибуција, а које на основу овог закона издаје Дирекција за водне путеве.

Централна база хидрографских података

Члан 13.

Дирекција за водне путеве успоставља и управља Централном базом хидрографских података као интегрисаним информационим системом који на основу системског прикупљања података обављањем хидрографске делатности, производи и размењује информације од значаја за безбедност пловидбе, заштиту животне средине и искоришћавање водних ресурса.

Централна база хидрографских података се састоји најмање од:

1) катастра водних објеката који садржи податке о објектима који су грађени на водном земљишту, као и информације о корисницима, начину и опсегу коришћења ових објеката;

2) података о објектима, радовима и појавама значајним за безбедност пловидбе, према подручјима јединица локалне самоуправе;

2) карте водног земљишта којом се утврђују границе водног земљишта.

Израда катастра водних објеката и карте водног земљишта у надлежности је министарства надлежног за послове водопривреде.

Употреба података добијених обављањем хидрографске делатности

Члан 14.

Подаци добијени обављањем хидрографске делатности од интереса за Републику Србију могу се давати на коришћење, ако нису актом надлежног органа, у складу са законом, проглашени тајним.

Члан 15.

За истраживања, испитивања, мерења и снимања унутрашњих водних путева Републике Србије које обавља у оквиру делатности из члана 5. овог закона, Дирекцији за водне путеве нису потребна одобрења и сагласности других органа и организација.

Члан 16.

Забрањено је ометање обављања хидрографске делатности, као и оштећење опреме за прикупљање података.

НАДЗОР

Члан 17.

Надзор над спровођењем одредаба овог закона и прописа донетих на основу овог закона врши министарство.

Инспекцијски надзор врши министарство преко инспектора безбедности пловидбе (у даљем тексту: инспектор).

На поступање, права и обавезе инспектора безбедности пловидбе која нису уређена овим законом, примењују се одредбе закона којим се уређује инспекцијски надзор.

Члан 18.

Послови надзора над спровођењем одредаба овог закона обухватају вршење надзора над:

1) обављањем делатности хидрографског премера на унутрашњим водним путевима, као и снимања објеката у речном кориту, од стране правних лица која су добила решења министарства;

2) достављањем података и информација надлежним органима у складу са одредбама овог закона;

3) држањем и употребом службених пловидбених карти на бродовима унутрашње пловидбе.

Члан 19.

Ако у вршењу надзора инспектор утврди да се делатност хидрографског премера на унутрашњим водним путевима, као и снимања објеката у речном кориту врши од стране лица које нема решење министарства, забраниће том лицу даље обављање ове делатности.

I. КАЗНЕНЕ ОДРЕДБЕ

1. Прекршаји

Члан 20.

Новчаном казном од 150.000,00 до 2.000.000,00 динара казниће се за привредни преступ привредно друштво или друго правно лице:

1) ако обавља делатност хидрографског премера на унутрашњим водним путевима, као и снимања објеката у речном кориту без решења министарства (члан 6. став 2);

2) ако се на броду унутрашње пловидбе који је уписан у домаћи уписник бродова унутрашње пловидбе не налазе службене пловидбене карте издате од Дирекције за водне путеве (члан 11. став 1).

Члан 21.

Новчаном казном од 50.000,00 до 500.000,00 динара казниће се за привредни преступ привредно друштво или друго правно лице:

1) ако послове у оквиру хидрографске делатности не врши на начин и под условима прописанима овим законом и прописима донетим на основу овог закона, као и у складу са стандардима МХО-а и другим стандардима утврђенима међународним уговорима и споразумима који су потврђени од стране Републике Србије (члан 7);

2) ако не обавести Дирекцију за водне путеве о датуму почетка и обиму радова, односно не достави по један примерак студије пројеката, као и ако прикупљене податке не достави у року од 30 дана од дана завршетка радова (члан 8);

3) ако пре предузимања активности на унутрашњим водним путевима не достави податке о овим активностима надлежној лучкој капетанији (члан 10. став 1);

4) ако након изградње или реконструкције или друге врсте радова на унутрашњим водним путевима, а пре издавања употребне дозволе, не достави без одлагања Дирекцији за водне путеве хидрографски елаборат (члан 10. став 2);

5) ако не достави без одлагања Дирекцији за водне путеве податак о свакој промени која је настала након достављања података из члана 10. ст. 1. и 2. овог закона (члан 10. став 3);

6) ако лучки оператер који управља луком, односно терминалом луке или пристаништем, осим војног пристаништа, не достави Дирекцији за водне путеве резултате хидрографског мерења на лучком подручју у складу са одредбама овог закона (члан 10. став 4);

7) ако без писаног одобрења Дирекције за водне путеве, врши скенирање и умножавање пловидбених карата, елабората и осталих докумената, као и њихову дистрибуцију (члан 12);

8) ако омета обављања хидрографске делатности или оштети опрему за прикупљање података (члан 16).

За радње из става 1. овог члана казниће се за привредни преступ и одговорно лице у правном лицу или друго правно лице новчаном казном од 10.000,00 до 100.000,00 динара.

ПРЕЛАЗНЕ И ЗАВРШНЕ ОДРЕДБЕ

Члан 22.

Подзаконски акти из члана 6. став 7. и члана 11. став 3. овог закона биће донети у року од годину дана од дана ступања на снагу овог закона.

Члан 23.

Овај закон ступа на снагу осмог дана од дана објављивања у „Службеном гласнику Републике Србије”, осим члана 13. овог закона који ступа на снагу 1. јуна 2023. године.